憶嵩山陸渾舊宅
作者：宋之問
朝代：唐

paragraphs: 世德辭貴仕，天爵光道門。
好仙宅二室，受藥居陸渾。
清白立家訓，偃息爲國藩。
喬樹南勿翦，弊廬北尚存。
自惟實蒙陋，何顏稱子孫。
少秉陽許意，遭逢明聖恩。
揮翰雲龍署，參光天馬轅。
一身事扃闥，十載隔涼暄。
陳力試叨進，祗寵固幽源。
況以沈疾久，睽辭金馬垣。
天子猶未識，詎敢棲丘樊。
晝懷秘書谷，夕夢子平村。
擷芳歲云晏，投紼意彌敦。
皇私儻以報，無負青春言。
（同前第三五二九頁）。